22-årige Mia Skadhauge Stevns har været meldt savnet siden en bytur i Jomfru Ane gade natten til søndag. Indtil videre er det desværre ikke lykkes for politiet at finde den savnede kvinde. Overvågningskameraer viser imidlertid, at hun steg ind i et bil. Politiets efterforskningsskridt har ført politiet på sporet af en mørk personbil, der er meget interessant for efterforskningsarbejdet. Har man oplysninger om denne bil og andre informationer i sagen, så skal man straks ringe til politiet på 114. Det oplyser lederen af efterforskningen, vicepolitiinspektør Frank Olsen. Blev samlet op Nordjyllands Politi ved nu med sikkerhed, at den savnede kvinde, Mia, bevægede sig fra Jomfru Ane Gade og videre mod Borgergade og derpå ad Vesterbro mod syd, hvor hun gik på det vestlige fortov. Her blev hun, viser videoovervågning, ud for Vesterbro 99 ved supermarkedet Netto - klokken 06.09 - samlet op af en mørk bil. - Bilen standsede kort op, og vi kan se, at Mia satte sig ind, hvorefter bilen kørte ad Vesterbro i sydlig retning. Derefter ved vi ikke, hvor bilen kørte hen. Det er det, som vores efterforskning blandt andet skal kortlægge præcist, siger Frank Olsen, der dog fastslår: - Men tilsammen gør disse oplysninger, at vi arbejder ud fra en formodning om, at Mia muligvis er blevet udsat for en forbrydelse.” Sådan ser bilen ud Politiet har ikke kunnet fastslå køretøjets præcise mærke. Derfor kan man kun beskrive det som en mørk personbil. Hvis du har oplysninger om denne bil, så ring til politiet på 114. Kan være pirattaxa Nordjyllands Politi arbejder ud fra en formodning om, at der kan være tale om en såkaldt pirattaxa. Derfor opfordrer vicepolitiinspektør Frank Olsen til, at man retter henvendelse, hvis man er blevet transporteret hjem med en pirattaxa i Aalborg natten mellem lørdag og søndag den 5. og 6. februar. - Det kan være oplysninger af væsentlig betydning for efterforskningen, siger han. Andre vidner søges Vicepolitiinspektøren opfordrer endvidere personer, der har været i området omkring Vesterbro ved Netto omkring klokken 06.00 søndag morgen til at rette henvendelse til politiet. - Vi er interesseret i alle oplysninger. Selv små detaljer kan være vigtige i en stor efterforskning. Så tøv ikke med at ringe til os, hvis du mener, at du har set noget, Frank Olsen. Sikr videoovervågning I samme moment retter vicepolitiinspektøren en anden meget væsentlig opfordring til offentligheden: - Hvis man bor i og omkring Aalborg Kommune, og man har video eller anden overvågning i sin bil, sit hjem eller andet, som man ved har optaget i tidsrummet søndag morgen omkring klokken 06.00 til 08.00, så skal man straks sikre det, så det ikke bliver slettet. Og jeg vil også gerne opfordre til, at man ser det igennem, og hvis der er noget, der giver anledning til bekymring, så skal man ikke tøve med at ringe til os, lyder det fra politiet. Formålet med dette er, at når politiet yderligere får kortlagt bilens færden, så kan man få yderligere vigtig dokumentation til at understøtte sagens fulde opklaring. Leder fortsat intenst Imens fortsætter Nordjyllands Politi sit intense arbejde med at finde den savnede kvinde. Derfor vil man formentlig se mere politi i gadebilledet end normalt. - Vi har stadig styrker på gaden, der leder efter Mia, og det arbejde fortsætter vi med i den kommende tid. Vi er meget bekymrede for hende, siger Frank Olsen. Derudover efterforsker politiet massivt en række andre spor, som efterforskningsledelsen ikke kan komme nærmere ind på den præcise karakter af. - Jeg kan kun sige, at vores efterforskning i øjeblikket er bred, og at den som følge deraf går i flere retninger. Det er normal politifaglig procedure i sager af denne karakter. Og derfor har vi også store styrker indkaldt til at bistå med opklaringsarbejdet, pointerer vicepolitiinspektøren.

Referat:
Nordjyllands Politi efterforsker i øjeblikket massivt sagen om den 22-årige Mia Skadhauge Stevns forsvinden. En mørk bil er meget interessant for efterforskningsarbejdet, og derfor beder politiet om hjælp.